กรมการแพทย์ กราบขออภัยประชาชน กรณีเปิดลงทะเบียนฉีดวัคซีนที่สถานีกลางบางซื่อเมื่อเช้าล่าช้า
นายแพทย์สมศักดิ์ อรรฆศิลป์ อธิบดีกรมการแพทย์ กระทรวงสาธารณสุข กล่าวว่า ต้องกราบขออภัยประชาชนที่เมื่อเช้าการเปิดให้ประชาชนทั่วไปลงทะเบียนผ่านเครือข่ายโทรศัพท์มือถือ  4 ค่าย เพื่อเข้ารับบริการฉีดวัคซีนที่ศูนย์ฉีดวัคซีนสถานีกลางซื่อ ที่จะเริ่มให้บริการฉีด 1 สิงหาคมนี้ เลื่อนเวลาจาก 9.00 น. เป็น 11.00 น. เนื่องจากเมื่อเช้ามีประชุมด่วนปรับสัดส่วนการให้วัคซีน เน้นไปที่กลุ่มผู้สูงอายุมากขึ้น ลดสัดส่วนประชาชนทั่วไปอายุ 18-59 ปีลง ทำให้เครือข่ายมือถือต้องมีการปรับข้อมูลการจอง จึงเกิดความล่าช้า โดยหลังวันที่ 1 สิงหาคมนี้ ที่ทุกคนมารับบริการโดยลงทะเบียนล่วงหน้า จะแก้ปัญหาภาพความแออัดที่ศูนย์ฉีดสถานีกลางบางซื่อ ช่วง 3-4 วันนี้ที่เกิดขึ้นหลังเปิดให้ Walk In หญิงตั้งครรภ์และผู้มีน้ำหนักตัวเกิน 100 กก.อย่างไรก็ตามย้ำว่า ศูนย์ฉีดสถานีกลางบางซื่อ เป็นจุดที่ตั้งขึ้นเพื่อเสริมการทำงานของ กทม. เป็นจุดช่วยเก็บตกฉีดให้กับผู้มีลำเนาอยู่ใน กทม. ผู้ที่มาทำงานใน กทม.แต่มีภูมิลำเนาอยู่ต่างจังหวัด ผู้สูงอายุใน กทม.และปริมณฑลที่มีภูมิลำเนาชัดเจน ผู้ไร้บ้าน ชาวต่างชาติที่มีถิ่นพำนักอยู่ในประเทศไทยอย่างถูกต้องตามกฎหมาย แต่พื้นที่ กทม.ยังมีจุดฉีดอีกมาก ทั้ง รพ.ทุกแห่ง จุดฉีดนอกสถานที่ 25 จุดของ กทม. ที่สามารถไปรับบริการได้ โดยลงทะเบียนจองคิวฉีดง่ายผ่านร้านสะดวกซื้อใกล้บ้าน